b'\n_START_ARTICLE_\nEnnen sadetta\n_START_SECTION_\nJuoni\n_START_PARAGRAPH_\nElokuva jakaantuu kolmeen episodiin, jotka liittyv\xc3\xa4t toisiinsa. Elokuva alkaa ja loppuu samalla kohtauksella, mottona \xe2\x80\x9dAika ei kuole. Ympyr\xc3\xa4 ei ole py\xc3\xb6re\xc3\xa4\xe2\x80\x9d._NEWLINE_Parikymment\xc3\xa4 vuotta ulkomailla asunut, Pulitzer-palkittu sotakuvaaja (Rade Serbedzija) palaa kotikyl\xc3\xa4\xc3\xa4ns\xc3\xa4 Makedoniaan, jossa viha on alkanut kyte\xc3\xa4 ortodoksikristittyjen ja albaanimuslimien v\xc3\xa4lill\xc3\xa4. Muita keskeisi\xc3\xa4 hahmoja ovat lontoolainen kuvatoimittaja Anne (Katrin Cartlidge), Alexanderin rakastettu, ja kristittyjen vainoamaksi joutunut muslimitytt\xc3\xb6 (Labina Mitevska), joka saa turvapaikan munkki Kirilin (Gr\xc3\xa9goire Colin) luota.\n_START_SECTION_\nVastaanotto\n_START_PARAGRAPH_\nEnnen sadetta voitti Venetsian elokuvafestivaalien p\xc3\xa4\xc3\xa4palkinnon Kultaisen leijonan ja oli ehdolla Parhaan vieraskielisen elokuvan Oscar-palkinnon saajaksi. Se palkittiin parhaana elokuvana my\xc3\xb6s Film Independent Spirit Awards -gaalassa ja sai palkintoja Venetsian lis\xc3\xa4ksi monilla muillakin elokuvafestivaaleilla ymp\xc3\xa4ri maailmaa. The New York Timesin kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa._NEWLINE_Helsingin Sanomien Pertti Avola kirjoitti episodielokuvan onnistuvan parhaiten Makedoniaan sijoittuvissa alku- ja loppujaksossa, kun taas keskimm\xc3\xa4inen Lontoo-episodi vaikuttaa melko irralliselta. \xe2\x80\x9dUlkoasultaan Ennen sadetta on uhkea elokuva. Nimimerkki Anastasian s\xc3\xa4velt\xc3\xa4m\xc3\xa4 etnishenkinen musiikki my\xc3\xb6t\xc3\xa4ilee hienosti Manuel Teranin t\xc3\xa4ytel\xc3\xa4isesti tallentamia karunkauniita Makedonian maisemia ja Lontoon vilkkaita katun\xc3\xa4kymi\xc3\xa4.\xe2\x80\x9d East European Film Bulletinin Konstanty Kuzma pit\xc3\xa4\xc3\xa4 elokuvan henkil\xc3\xb6hahmoja jopa koomisen liioiteltuina ja musiikkiraitaa paisuteltuna, mik\xc3\xa4 tekee sodan kauhuista kertovan tarinan hieman ep\xc3\xa4uskottavaksi.'